ડાંગ જિલ્લાને ૧૦૦ ટકા સજીવ ખેતી તરીકે જાહેર કરવામાં આવ્યો છે એટલે હવે ડાંગમાં સજીવ ખેતી અને બાગાયતી પાકો વધશે. ડાંગમાં ફળસીની ખેતી શરૃ થઈ છે અને બાગાયતી પાકોમાં આંબાનું પ્રમાણ ધીમેધીમે વધી રહ્યંુ છે. ટપક પદ્ધતિનો વ્યાપ આ વિસ્તારમાં વધી રહ્યો છે. જાંબુ, સીતાફળ, કમરખ, કાળા જાંબુ જેવા ગૌણ ફળપાકોની ખેતી અહીં વધી રહી છે. નદીના પટ વિસ્તારોમાં ડાંગમાં તરબૂચની ખેતી વધવા માંડી છે. ત્રણ મહિનાનો પાક અને ઓછા પાણીએ થાય એટલે અહીં ખેડૂતો તરબૂચની ખેતી તરફ વળ્યા છે. પહેલાં આ છોડ ખેતરોના શેઢે જ જોવા મળતા, હવે તેની ખેતી થઈ રહી છે. નાગલી અજોડ આઇટમ ગણાય છે અને તેનું ઉત્પાદન પણ મળતું હોવા છતાં તેનો ભાવ ન મળવાથી તેનું વાવેતર ઘટી ગયું છે. અત્યારે ડાંગના ખેડૂતો ઘર પૂરતું જ નાગલીનું વાવેતર કરે છે. તાજેતરમાં ભારત સરકારે નાગલીના ટેકાના ભાવો બહાર પાડ્યા છે એટલે તેનો ભાવ અને વાવેતર વધશે. નવસારી કૃષિ યુનિવર્સિટીએ નાગલીની ત્રણ-ચાર સારી જાતો આપી છે અને આ જાતો ખેડૂતો સુધી પહોંચતી થઈ છે. ડાંગમાં વચ્ચે મૂસળીની ખેતીને વેગ મળ્યો હતો, પણ ભાવતાલ નહીં મળતા તેનું વાવેતર હાલ ઘટ્યું છે. મૂસળીની ખેતી મહેનત માંગી લે છે. તેની છાલ ઉખાડીને ગરમ પાણીમાં ઉકાળીને સૂકવીને છાલ ઉખાડીને ઝીણાઝીણા મૂળ કાઢવા પડે છે. ડાંગમાં કાજુના પ્રયોગો પણ થયા પણ તેમાં બહુ સફળતા મળી નથી. ડાંગમાં મુખ્યત્વે ડાંગર અને નાગલીના સ્થાને આ નવા પાકો આવ્યા છે.